《秋怀集古句四首 其三》
明代·黄佐

挥杯劝孤影，孤影中自恻。浊酒且自陶，为君长叹息。

青苔依空墙，芳尘凝瑶席。感叹何时平，含情弄柔瑟。

遗响飞青天，青天何历历。云霞妆夕霏，回风吹四壁。

君怀良不开，冰玉徒贞白。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。